Kòrsou ta konkluí eksitoso roadshow na Alemania – Curaçao Tourist Board
Kòrsou ta konkluí eksitoso roadshow na Alemania
Home / Press Releases / Kòrsou ta konkluí eksitoso roadshow na Alemania
…Komo preparashon pa e buelonan nònstòp di Condor for di Frankfurt…
WILLEMSTAD – 18 di sèptèmber 2018 – Alemania ta keda un merkado importante pa Kòrsou. No opstante e echo ku na 2017 Kòrsou a pèrdè e buelonan di Air Berlin, bishitantenan aleman a keda bini Kòrsou pa nan vakashon hasiendo uso di konekshon via Hulanda. E temporada di wenter benidero ta mustra masha prometedor pa Kòrsou ku komienso di e buelonan nònstòp ku Condor for di Frankfurt na luna di novèmber próksimo. Lo tin buelonan semanal, riba djárason henter e temporada di wenter 2018-2019. Den kuadro di esaki Ofisina di Turismo di Kòrsou (CTB) huntu ku Curaçao Airport Partners (CAP) a organisá un roadshow na Alemania pa por duna informashon na agentenan di biahe aleman tokante di tur loke Kòrsou tin di ofresé i tambe e posibilidat di konekshon aéreo pa por yega Kòrsou. Partnernan hotelero tambe tabata presente pa asina presentá nan hotèl na e agentenan di biahe.
Durante 4 dia a duna informashon aktual di nos destinashon na agentenan di biahe. E roadshow a kuminsá dia 3 di sèptèmber na Frankfurt, a sigui despues 4 di sèptèmber na Cologne, 5 di sèptèmber na Hannover i a finalisá 6 di sèptèmber na Berlin. Un total di 100 agente di biahe a risibí informashon aktualisá di Kòrsou ku lo por yuda nan bende nos destinashon durante di e próksimo temporada. Kada dia a kuminsá ku un presentashon; siguí pa un seshon interaktivo yamá ‘Dushi Sup Yoga’, despues un desayuno karibense i pa finalisá e dia tur partner a risibí oportunidat di presentá nan akomodashon, aktividat- i paketenan por medio di un seshon di speed dating.
E Travel Agent Reward Program di CAP i CHATA tambe a keda introdusí na e agentenan di biahe. E programa lo keda lansá e luna aki den e merkado aleman. Zomer 2019, Kòrsou lo invitá e agentenan i agensianan di biahe ku a produsí mihó pa un estadia aki na Kòrsou kaminda nan lo keda premiá pa nan sosten i e reservashonnan ku nan a realisá.
CTB i CAP ta gradisí; Renaissance Curaçao Resort & Casino, Livingstone Jan Thiel Resort, Santa Barbara Beach & Golf Resort, Hilton Curaçao, ACOYA Curaçao Resort Villas & Spa, Sunscape Curaçao Resort Spa & Casino, Lions Dive and Beach Resort, Avila Beach Hotel, Rancho El Sobrino i Morena Resort pa nan kolaborashon balioso. Por mira bèk riba un eksitoso roadshow na Alemania.